RESOLUCIÓN do 12 de decembro de 2008 pola que se ordena a publicación do acordo do Consello da Xunta de Galicia do 11 de decembro de 2008 polo que se aproba o Plan de racionalización de efectivos do novo edificio administrativo da Xunta de Galicia en Pontevedra, e se dispón a súa posta en funcionamento.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 15/12/2008

Un dos obxectivos básicos do programa de reforma administrativa da Xunta de Galicia é o de conseguir unha Administración autonómica máis eficaz e eficiente que estea ao servizo do cidadán.
Neste sentido inscríbese a progresiva posta en funcionamento dos novos edificios administrativos de servizos múltiples que concentren as oficinas administrativas da Xunta de Galicia, actualmente dispersas, nas grandes cidades galegas.
Concluída a construción e o acondicionamento do novo edificio administrativo da Xunta de Galicia en Pontevedra, e por proposta do conselleiro de Presidencia, Administracións Públicas e Xustiza, consultadas as organizacións sindicais presentes na Mesa Xeral de Negociación de Funcionarios e a Comisión de Persoal, o Consello da Xunta de Galicia, na súa reunión do día once de decembro de dous mil oito, adoptou o seguinte acordo:
1. A posta en funcionamento do novo edificio administrativo da Xunta de Galicia en Pontevedra, na rúa Fernández Ladreda, 43, 36003 Pontevedra, a partir do día 15 de decembro de 2008.
2. A Delegación da Consellería de Presidencia, Administracións Públicas e Xustiza de Pontevedra encargarase da xestión dos servizos e subministracións comúns do edificio.
En relación co Servizo Común de Rexistro, Información Administrativa e Atención ao Cidadán do edificio administrativo, ao abeiro do disposto no artigo 31.5º do Decreto lexislativo 1/2008, do 13 de marzo, polo que se aproba o texto refundido da Lei de función pública de Galicia, deberase modificar a relación de postos de traballo da Delegación Provincial da Consellería de Presidencia, Administracións Públicas e Xustiza, na que se integrarán os postos de traballo das distintas consellerías segundo cadro de equivalencias que se relacionan no anexo I A.
3. As relacións de postos de traballo das consellerías afectadas pola modificación a que se refire o parágrafo anterior quedarán modificadas nos seus termos.
4. Trasládanse ao novo edificio:
a) As seguintes oficinas administrativas da Xunta de Galicia en Pontevedra:
Ver referencia pdf "24200D005P032.PDF"
b) Os empregados públicos que prestan servizos nas oficinas administrativas que se relacionan no punto anterior.
c) Os empregados públicos que prestan servizos nos postos de traballo que se integran no Servizo Común de Rexistro, Información Administrativa e Atención ao Cidadán do edificio administrativo da Xunta de Galicia en Pontevedra (anexo I.A e anexo I.B).
4. Este acordo entrará en vigor o mesmo día da súa publicación no Diario Oficial de Galicia.
Visto o acordo adoptado polo Consello da Xunta de Galicia na súa reunión do once de decembro de dous mil oito, relativo á aprobación do Plan de racionalización de efectivos do novo edificio administrativo da Xunta de Galicia en Pontevedra, coa finalidade de cumprir o dito acordo, dispoño que se publique no Diario Oficial de Galicia.
Santiago de Compostela, 12 de decembro de 2008.
José Luis Méndez Romeu
Conselleiro de Presidencia, Administracións Públicas e Xustiza
Ver referencia pdf "24200D006P033.PDF"